钦定古今图书集成/明伦汇编/宫闱典/第131卷 > 阎文应
## 钦定古今图书集成/明伦汇编/宫闱典/第131卷 > 阎文应

按《宋史宦者传》：“文应，开封人，给事掖庭，积迁至入内
副都知。仁宗初亲政，与宰相吕夷简谋，以张耆、夏竦、
陈尧佐、范雍、赵积、晏殊、钱惟演皆章献后所任用，悉
罢之。退以语郭后，后曰：‘夷简独不附太后邪？但多机
巧，善应变耳’。由是并夷简罢。夷简素与文应相结，使
为中诇，久之，乃知事由郭后，夷简遂怨后。及再相，杨”
尚二美人方宠尚，美人于仁宗前有语侵后，后不胜
忿，批其颊，仁宗自起救之，误中其颈，仁宗大怒，文应
乘隙遂与谋废后，且劝以爪痕示执政。夷简以怨，力
主废事，因奏仁宗出谏官，竟废后为净妃，以所居宫
名“瑶华”，皆文应为夷简内应也。郭后既废，杨、尚二美
人益宠专，夕，仁宗体为之弊，或累日不进食，中外忧
惧。杨太后亟以为言，仁宗未能去。文应早暮入侍，言
之不已，仁宗厌其烦，强应曰：“诺。”文应即以毡车载二
美人出，二美人涕泣，词说云云，不肯行。文应骂曰：“宫
婢尚何言！”驱使登车。翌日，以尚氏为女道士，居洞真
宫，杨氏别宅安置。既而仁宗复悔废郭后，有复后之
意，文应大惧。会后有小疾，挟太医诊视，数日，乃言后
暴崩，实文应为之也。累至昭宣使、恩州团练使。时谏
官劾其罪，请并其子士良出之，以文应领嘉州防御
使，为秦州钤辖，改郓州。士良罢御药院，为内殿崇班。
始，杨尚二美人之出宫也，左右引陈氏女入宫，父号
“陈子城”，杨太后尝许以为后，宋绶不可。王曾、吕夷简、
蔡齐相继论谏，陈氏女将进御，士良闻之，遽见仁宗。
仁宗披《百叶》择日，士良曰：“陛下阅此，岂非欲纳陈氏
女为后邪？”仁宗曰：“然。”士良曰：“子城使，大臣家奴仆，官
名也。陛下纳其女为后，无乃不可乎？”仁宗遽命出之。
文应后徙相州钤辖，卒赠邠州观察使。